ПЛАНИРАЊЕ И ПРОГРАМИРАЊЕ РАДА ШКОЛЕ У ФУНКЦИЈИ УНАПРЕЂИВАЊА КВАЛИТЕТА ОБРАЗОВАЊА

Основна сврха и значење планирања и програмирања рада школе је подизање квалитета рада школе као целине. Савремену школу треба да одликује богата структура разноврсних васпитно-образовних и других активности, не само са ученицима већ и са другом децом, родитељима и одраслима.

Школске активности карактерише процесуалност и динамичност и, да би биле успешне, требало би да се одвијају кроз следеће фазе: програмирање, реализација и евалуација. Повезивањем програмирања са реализацијом и евалуацијом школског рада ови процеси се не изједаначавају, већ се наглашава њихова повезаност (Хебиб, 2009: 49). Циљ програмирања рада школе је да се операционализацијом радних задатака прецизно утврди шта, ко и када ради, које циљеве и задатке треба остварити, које резултате је објективно могуће постићи.

Сваки наставник врши планирање за свој предмет у складу са прописаним планом и програмом и уз сарадњу са осталим члановима разредног већа/стручног већа. Међусобна сарадња се огледа у заједничком усклађивању тема и уз потребну корелацију међу предметима. Тимским радом је обезбеђена могућност заједничког тематског планирања, обраде повезаних тема и усклађене периодичне провере знања.

Планирање обухвата и корекције настале на основу сталне анализе резултата рада.

**Глобално / годишње планирање** врши се пре почетка школске године.

**Оперативно/ месечно планирање** обухвата дидактичко-методску разраду наставних тема на наставне јединице, а ради се за сваки месец појединачно.

**Припремање за наставу/припрема за час -** Непосредна припрема наставника за рад подразумева израду писане припреме која представља дидактичко-методичко структурирање часа. Наставници се редовно припремају за наставу водећи рачуна о избору садржаја, метода, облика и средстава за рад. Припремање за час треба да буде засновано на уважавању различитости код ученика у погледу њиховог знања, искуства и способности, укључујући и ученике са тешкоћама у развоју. За припремање наставници користе стручну литературу, интернет и друге изворе.

**Педагошка документација**

Педагошка документација подразумева личну наставникову евиденцију која садржи податке од значаја за рад са учеником и његово напредовање. Обим и структуру педагошке документације одређује сам наставник на основу својих професионалних компетенција и специфичности предмета (формативно и сумативно оцењивање и други подаци које наставник сматра потребним).